ഹൗസ് ബില്ഡിങ് സൊസൈറ്റി ചിട്ടിപ്പണം തട്ടിപ്പില് പ്രതിഷേധസമരം താത്കാലികമായി അവസാനിപ്പിച്ചു പേരാവൂര് : സഹകരണ ഹൗസ് ബില്ഡിങ് സൊസൈറ്റിയില് ചിട്ടിപ്പണം തട്ടിപ്പില് ഇടപാടുകാര് നടത്തിയ പ്രതിഷേധസമരം താത്കാലികമായി അവസാനിപ്പിച്ചു. ചിട്ടിപ്പണം ലഭിക്കാനുള്ളവര്ക്ക് ഈടായി സൊസൈറ്റി സെക്രട്ടറിയുടെ പുരയിടത്തിന്റെ രേഖ ഇടപാടുകാരുടെ പ്രതിനിധികള്ക്ക് വില്പന എഗ്രിമെന്റ് ചെയ്ത് നല്കാമെന്ന ധാരണയിന്മേലാണ് പ്രതിഷേധം താത്കാലികമായി നിര്ത്തിയത്. വെള്ളിയാഴ്ച മൂന്നുമണിയോടെയാണ് സൊസൈറ്റി ഭരണസമിതിയുടെ നേതൃത്വത്തില് പ്രശ്നപരിഹാരത്തിന് ചര്ച്ച തുടങ്ങിയത്. പോലീസുദ്യോഗസ്ഥര്, ഇടപാടുകാരുടെ പ്രതിനിധികള്, സൊസൈറ്റി സെക്രട്ടറി, ജീവനക്കാര് എന്നിവരുമായി നടന്ന ചര്ച്ചകള് നാലുമണിക്കൂറോളം നീണ്ടു നിന്ന് . മതിയായ ഈട് നല്കിയാല് പിരിഞ്ഞുപോകാമെന്നും അല്ലെങ്കില് സൊസൈറ്റിക്കുള്ളില് നിരാഹാരം കിടക്കുമെന്നുമുള്ള ഇടപാടുകാരുടെ ശക്തമായ നിലപാടിനെത്തുടര്ന്നാണ് ഈട് എഴുതിനല്കാന് തീരുമാനമായത്. ധാരണപ്രകാരം സൊസൈറ്റി സെക്രട്ടറിയുടെ പുരയിടത്തിന്റെ ആധാരം ഇടപാടുകാരുടെ പ്രതിനിധികള്ക്ക് വില്പനാവകാശമുള്ളരീതിയില് തിങ്കളാഴ്ച എഴുതിക്കൊടുക്കും. ബാങ്ക് പ്രസിഡന്റ് എ. ജിജീഷ്, സെക്രട്ടറി പി.വി. ഹരിദാസ്, ജൂനിയര് ക്ലാര്ക്ക് എന്. ശ്രീകല, അറ്റന്ഡര് വി.പി. സിന്ധു, ഭരണസമിതിയംഗം കെ. കരുണന്, ഇടപാടുകാരുടെ പ്രതിനിധികളായ സിബി മേച്ചേരി, കെ.സനീഷ് എന്നിവരാണ് എഗ്രിമെന്റില് ഒപ്പ് വെച്ചത്. സൊസൈറ്റി വൈസ് പ്രസിഡന്റ് സുരേഷ്ബാബു, ഭരണസമിതിയംഗം പി. രാഘവന്, പോലീസ് ഉദ്യോഗസ്ഥര് എന്നിവര് സംബന്ധിച്ചു. The post ഹൗസ് ബില്ഡിങ് സൊസൈറ്റി ചിട്ടിപ്പണം തട്ടിപ്പില് പ്രതിഷേധസമരം താത്കാലികമായി അവസാനിപ്പിച്ചു first appeared on MalayalamExpressOnline.